चीनी प्रतिनिधिमंडल ने की सोनिया-राहुल से मुलाकात, भारत-चीन संबंधों पर हुई चर्चा  
चीनी प्रतिनिधिमंडल सोनिया-राहुल से मिले
भारत-चीन संबंधों पर हुई चर्चा
चीनी दूतावास के अधिकारी भी रहे शामिल
चीन के एक प्रतिनिधिमंडल ने कांग्रेस अध्यक्ष राहुल गांधी और संप्रग अध्यक्ष सोनिया गांधी से गुरुवार को मुलाकात की तथा भारत-चीन संबंधों पर चर्चा की. चीन के इस प्रतिनिधिमंडल का नेतृत्व सीपीसी केन्द्रीय समिति के पॉलिटिकल ब्यूरो के एक सदस्य कर रहे थे. यहां स्थित चीनी दूतावास के अधिकारी भी इस प्रतिनिधिमंडल का हिस्सा थे. प्रतिनिधिमंडल ने कांग्रेस के दोनों नेताओं से सोनिया गांधी के 10 जनपथ आवास पर मुलाकात की.
इस अवसर पर पार्टी के वरिष्ठ नेता आनंद शर्मा भी मौजूद थे. सूत्रों ने बताया कि इस मुलाकात के दौरान दोनों देशों के बीच संबंधों को बेहतर बनाने पर चर्चा हुई. उन्होंने इसे शिष्टाचार भेंट बताया है. सोमवार को असम के जोरहाट के पास से उड़ान भरने के बाद अरूणाचल प्रदेश में भारतीय वायुसेना के एक एएन-32 विमान के लापता होने के मद्देनजर उनकी यह बैठक हुई.